עץ נכחד זה תואר לראשונה בידי החוקר האמריקאי פרנק הול נולטון בשנת 1889.
מאפיינים.
המאובנים של עץ זה התגלו בגרמניה ובארצות הברית (בעיקר בהפארק הלאומי פטריפייד פורסט ותצורת צ'ינלה). האראוקריאוקסילון היה נפוץ מאוד עד שכמה ממאובניו שימשו כחומרי בניין. עץ זה נקרא לעיתים עץ קשת בענן עקב כך שהמאובנים היו בעלי צבעים רבים כמו סגול, צהוב ואדום. הגובה של האראוקריאוקסילון היה עד 60 מטר. העץ שרד את הכחדת פרם-טריאס אך נכחד לאחר הכחדת טריאס-יורה.
אקולוגיה.
בתקופת הטריאס באריזונה היה אקלים טרופי והיא שכנה בצפון-מערב יבשת פנגיאה. בכמה ממאובניו של עץ זה התגלו מחילות שנחפרו בידי זחלי חיפושיות.
זאב אשכנזי
זאב אשכנזי (5 באוקטובר 1925 – 14 בספטמבר 2016) היה איש ציבור ישראלי. כיהן בין היתר כמנכ"ל חברת מקורות וכמנכ"ל חברת פזגז.
ביוגרפיה.
זאב אשכנזי נולד וגדל בנובי סאד שביוגוסלביה (כיום סרביה). עלה לארץ ישראל המנדטורית בשנת 1941 במסגרת עליית הנוער, והצטרף לחברת הנוער של קיבוץ שער העמקים. בשנת 1948 השתתף בהקמת קיבוץ שובל. בשנת 1973 קיבל תואר שני במדעי החברה מאוניברסיטת חיפה.
בשנת 1968 נשלח מטעם תה"ל (אז חברה ממשלתית) לעמוד בראש פרויקט שיקום תשתיות בפרובינציית קזווין באיראן.
אשכנזי היה חבר המפלגה הליברלית וחבר המזכירות המצומצמת של הליברלים בחיפה. שימש כסמנכ"ל מחלקת ההתיישבות של הסוכנות היהודית.
בשנת 1982 מינה שר החקלאות וסגן ראש הממשלה, שמחה ארליך את אשכנזי, חברו למפלגה הליברלית, למנכ"ל חברת מקורות, לאחר שפיטר את יעקב טוביה שהיה חבר במפלגת העבודה. הוא שימש בתפקיד זה עד לשנת 1984 לאחר שפוטר על ידי שר החקלאות, אריה נחמקין. בתקופתו החברה החלה לשגר טילים המכילים יודיד הכסף על מנת להגביר את הגשם.
בפברואר 1987 מונה למנכ"ל חברת פזגז (אז חברה ממשלתית), ושימש בתפקיד זה עד אמצע 1988. בעקבות שרפה שפרצה במתקני הגז בקריית אתא ב-30 בינואר 1988 הוקמה ועדה בראשות אלוף במילואים עמוס לפידות שקבעה שאשכנזי נושא באחריות כוללת למתרחש, אך מפני שהוא מכהן בתפקיד כשנה בלבד ובתקופתו נעשו פעולות לקידום המצב הבטיחותי, האחריות הרבה היא על המנכ"ל הקודם.
בשנת 1990 מונה ליועץ לשר האוצר התעשייה והמסחר, משה נסים.
נפטר ב-14 בספטמבר 2016 ונקבר בבית הקברות ביישוב עדי, שהיה אחד ממקימיו.
חיים אישיים.
זאב אשכנזי היה נשוי פעמיים. הותיר אחריו שתי בנות מנישואיו הראשונים.
ספרו.
בשנת 2009 יצא לאור ספרו האוטוביוגרפי, "אל ראש ההר".
הסכם חסוויורט
הסכם חסוויורט (ברוסית: Хасавюртовские соглашения, בצ'צ'נית: Хаси-Эвлан Барт) היה הסכם שסימן את סופה של מלחמת צ'צ'ניה הראשונה, שנחתם ב-30 באוגוסט 1996 בחסוויורט שברפובליקת דאגסטן בין אסלאן מסחאדוב לאלכסנדר לבד.
ההסכם.
הסכם חסוויורט נחתם בעקבות הסכם הפסקת אש רשמי על ידי הגנרל אלכסנדר לבד והגנרל הצ'צ'ני אסלאן מסחאדוב ב-22 באוגוסט 1996. הוא כלל היבטים טכניים של פירוז בירת צ'צ'ניה גרוזני, הקמת מפקדה משותפת כדי למנוע ביזה בעיר, נסיגה של כל הכוחות הפדרליים מצ'צ'ניה עד ל-31 בדצמבר 1996 וקביעה שכל הסכם על היחסים בין הרפובליקה הצ'צ'נית של איצ'קריה והממשלה הפדרלית הרוסית לא חייב להיחתם עד סוף 2001.
ב-12 במאי 1997 נפגשו נשיאי רוסיה וצ'צ'ניה, בוריס ילצין ואסלן מסחדוב, בקרמלין במוסקבה כדי לחתום על הנוסח הסופי של האמנה.
בעקבות ההסכם.
הסכם חסוויורט הביא להפסקת פעולות האיבה ונסיגת הכוחות הפדרליים מצ'צ'ניה, בעוד שהטיפול בסוגיית מעמד צ'צ'ניה נדחו ל-31 בדצמבר 2001. החתימה על ההסכם סיימה את מלחמת צ'צ'ניה הראשונה.
ב-8 באוקטובר 1996, מועצת הפדרציה של הפדרציה הרוסית אימצה את צו מס' 336-SF "על המצב ברפובליקה הצ'צ'נית", שבו היא החליטה "לשקול את המסמכים שנחתמו ב-31 באוגוסט 1996 בעיר חסוויורט כראיה לנכונות הצדדים לפתור את הסכסוך בדרכי שלום, ללא משמעות משפטית-מדינתית".
לטענת הפרופסור למדעי המדינה ד.ס. פוליאנסקי, החתימה על הסכמי החסוויורט הייתה תחילתה של התפשטות אינטנסיבית של קיצוניות דתית בצפון הקווקז, שעיקרה היה בצ'צ'ניה.
ההסכם לא השפיע על הפרקטיקה של לקיחת בני ערובה וסחיטת כספים. לדוגמה, העיתונאים ויקטור פטרוב, בריס פלטיו וסבטלנה קוזמינה נחטפו לאחר החתימה על ההסכם.
בשנת 1996 פנו 93 צירים בדומא הממלכתית לבית המשפט החוקתי של הפדרציה הרוסית בבקשה לאמת את חוקתיות המסמכים שנחתמו ב-31 באוגוסט 1996 בחסוויורט. לטענת מחברי הבקשה, מסמכים אלו לא תאמו את סעיף 4 של חוקת הפדרציה הרוסית, הקובע איסור על הפרת ריבונות שטחה.
ב-26 בדצמבר 1996, פרסם בית המשפט החוקתי של רוסיה פסק דין שבו קבע:
מתן שם
עוזאל
איל עוזאל קהלני (נולד ב-29 יוני 1996), הידוע בשם הבמה עוזאל, הוא ראפר ומוזיקאי ישראלי.
ביוגרפיה.
קהלני נולד בלונדון לאב מממוצא תימני ולאם ממוצא בריטי. כשהיה בן 6, לאחר גירושי הוריו, עלה יחד עם אמו ואחותו להתגורר בתל אביב, שם הוא מתגורר נכון ל־2022. בגיל 19, במהלך שירותו הצבאי כחייל קרבי בחיל השריון, החל ליצור לראשונה מוזיקה באופן עצמאי.
קריירה.
בשנת 2018 הוציא את הסינגל הראשון שלו בשם ״מיינסטרים". לאחר מכן שחרר סינגלים נוספים ביניהם ״תמיד פראש", ״בואי נצא" ו״בן אדם".
בשנת 2020 הוציא יחד עם צוקוש את הסינגל החמישי שלו ״חופש". באותה שנה, הוציא גם את הסינגל ״ורד אדום", סמל שהפך להיות מזוהה איתו.
בשנת 2021 הוחתם בלייבל יוניברסל מיוזיק ישראל. לאחר עבודה משותפת הוציא סינגל בשם ״שבועיים" שהופק מוזיקלית על ידי עידו בי וצוקי. הקליפ לשיר הופק על ידי ROMS.
בשנת 2022 השיק את הEP הראשון שלו, המכיל שירי היפ הופ בעלי אופי ים תיכוני, עם עיבודים שחלשו על מגוון סגנונות ביניהם ראפ, סול וטראפ, וטקסטים שעסקו ברצון שלו לפרוץ עם המוזיקה שלו, על האמונה במסורת ועל החיים עצמם. בהפקת הEP השתתפו מספר מפיקים, ביניהם עידו בי וצוקי, עדי רותם, ערן גולדברג ואופיר יוגב.
מרסלו פלורס
מרסלו פלורס דורל (בספרדית: Marcelo Flores Dorrell; נולד ב-1 באוקטובר 2003 בג'ורג'טאון שבאונטריו, קנדה) הוא כדורגלן מקסיקני-קנדי המשחק בעמדת קשר התקפי בקבוצת הנוער של ארסנל ובנבחרת מקסיקו.
קריירת מועדונים.
פלורס שיחק במחלקת הנוער של איפסוויץ' טאון. בשנת 2019 הצטרף בהעברה חופשית למחלקת הנוער של ארסנל.
קריירה בינלאומית.
ב-8 בדצמבר 2021 ערך פלורס את הופעת הבכורה שלו בנבחרת מקסיקו, בתיקו 2-2 נגד נבחרת צ'ילה במשחק ידידות.
Costumbres
Costumbres (בעברית: מכס) הוא שיר שנכתב והופק על ידי חואן גבריאל ובוצע על ידי הזמרת רוסיו דורקל עבור אלבום הבכורה שלה, "Canta A Juan Gabriel Volumen 6". השיר יצא בשנת 1985 תחת חברת התקליטים אריולה כצד ב' של השיר "Jamas Te Prometí un Jardin de Rosas".
גרסתה של סלינה.
בשנת 1988 סלינה ולהקתה הלוס דינוס עשו גרסת כיסוי לשיר באלבומם "Dulce Amor" והשיר יצא כסינגל השלישי מהאלבום. אם כי בשנת 1990 סלינה הקליטה את השיר מחדש עבור אלבומה, "". ב-9 במרץ 1996 השיא יצא שוב כסינגל אך הפעם בגרסת רמיקס מתוך אלבומה, "Siempre Selena".
מיקומי שיא.
גרסתה של לה אינדיה.
הזמרת לה אינדיה הקליטה את השיר גם כן, בגרסה שזכתה להצלחה במצעדי הבילבורד הלטיניים.
זיהוי עצמים
זיהוי עצמים או זיהוי אובייקטים הוא טכנולוגיה הקשורה לראייה ממוחשבת ולעיבוד תמונה העוסקת בזיהוי ישויות של אובייקטים ממחלקות מסוימות כגון מכוניות, כוסות, כלבים, מכוניות ואנשים בתמונות ובווידאו. התחומים המבוססים יותר כוללים בתוכם זיהוי פנים, הולכי רגל וזיהוי כתב יד.
שימושים.
לזיהוי אובייקטים שימושים רבים ביניהם זיהוי תמרורים והולכי רגל לצורך נהיגה אוטונומית בתחום התחבורה, וזיהוי נגעים ומחלות בMRI וזיהוי צ'קים. עוד בשנת 1988 הייתה קיימת במערכת הבנקאות יכולת זיהוי צ'קים בעזרת ראייה ממוחשבת.
מודלים לזיהוי עצמים.
לאורך השנים יצאו מספר מודלים של רשתות קונבולוציות לזיהוי עצמים כגון: R-CNN, YOLO, Fast R-CNN, faster R-CNN, VGG ו-AlexNet.
ישנן גישות אחרות שאינן מעורבות ברשתות נוירונים מלאכותיות, כגון האלגוריתמים ויולה ג'ונס המבוסס על תכונות האר (באנגלית Haar features), טרנספורמציה של תכונות בלתי משתנות בקנה מידה (Scale-invariant feature transform - SIFT) והיסטוגרמה של תכונות של גרדיאנטים מכוונים (Histogram of oriented gradients - HOG).
טבח ווצ'ין
טבח ווצ'ין היה טבח של 350 אזרחים סרבים בווצ'ין שבמדינה העצמאית של קרואטיה, על ידי הארגון הפשיסטי הקרואטי אוסטאשה ב-14 בינואר 1942, במהלך מלחמת העולם השנייה. הטבח בוצע כנקמה על פעולת צבא השחרור העממי של יוגוסלביה בפאפוק .
רקע.
ב-12 בינואר 1942, בקרב ישיר בין הפרטיזנים לאוסטאשה, נהרגו חמישה אנשי אוסטאשה, ושניים נפצעו, כשאחד מהם מת מאוחר יותר.
הפרטיזנים נסוגו לפאפוק, ואנשי האוסטאשה חזרו לווצ'ין והמתינו לתגבורת מאוסייק, מבלישצ'ה ומוירוביטיצה.
הטבח.
ב-13 בינואר, כ-300 חיילי אוסטאשה ודומוברן החלו בביזה ובשריפת בתים של סרבים. אזרחים שניסו להימלט או התנגדו נהרגו, וכל האחרים נעצרו ונלקחו לווצ'ין.
בראש השנה הסרבי , 14 בינואר, החל הטבח הגדול ביותר של האוכלוסייה החפה מפשע בסלבוניה באותה תקופה. במהלך הטבח נהרגו בסך הכל 350 אזרחים.
לאחר הטבח.
למחרת, הועברו הגופות לקבר אחים שנחפר מזרחית לווצ'ין, לאורך נהר ווצ'ינקה.